DA Den Europæiske Unions Tidende L 41/28

EFTA-TILSYNSMYNDIGHEDENS BESLUTNING

Nr. 301/08/KOL

af 21. maj 2008

om ændring af listen i punkt 39 i del 1.2 i kapitel I i bilag I til EØS-aftalen over de grænsekontrolsteder i Island og Norge, der er godkendt til at føre veterinærkontrol med levende dyr og animalske produkter fra tredjelande, og om ophævelse af EFTA-Tilsynsmyndighedens beslutning nr. 378/07/KOL af 12. september 2007

EFTA-TILSYNSMYNDIGHEDEN HAR —

UNDER HENVISNING TIL aftalen om Det Europæiske Økonomiske Samarbejdsområde, særlig artikel 109 og protokol 1 hertil,

UNDER HENVISNING TIL aftalen mellem EFTA-staterne om oprettelse af en tilsynsmyndighed og en domstol, særlig artikel 5, stk. 2, litra d), og protokol 1 hertil,

UNDER HENVISNING TIL punkt 4.B.1) og 3), og punkt 5.b), i indledningen til kapitel I i bilag I til EØS-aftalen,

UNDER HENVISNING TIL den i punkt 1.1.4, kapitel I, bilag I til EØS-aftalen omhandlede retsakt (Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet), som ændret og tilpasset til EØS-aftalen ved de sektortilpasninger, der er nævnt i bilag I til samme aftale, særlig artikel 6, stk. 2, i retsakten,

UNDER HENVISNING TIL den i punkt 1.1.5, kapitel I, bilag I til EØS-aftalen omhandlede retsakt (Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF), som ændret og tilpasset til EØS-aftalen ved de sektortilpasninger, der er nævnt i bilag I til samme aftale, særlig artikel 6, stk. 4, i retsakten,

UNDER HENVISNING TIL den i punkt 1.2.111, kapitel I, bilag I til EØS-aftalen omhandlede retsakt (Kommissionens beslutning 2001/812/EF af 21. november 2001 om betingelserne for godkendelse af grænsekontrolsteder, der er ansvarlige for veterinærkontrol af tredjelandsprodukter, som føres ind i EF), som ændret, særlig artikel 3, stk. 5, i retsakten, og

ud fra følgende betragtninger:

EFTA-Tilsynsmyndigheden ophævede ved beslutning nr. 378/07/KOL af 12. september 2007 sin beslutning nr. 320/06/KOL af 31. oktober 2006 og opstillede en ny liste over grænsekontrolsteder i Island og Norge, der er godkendt til at føre veterinærkontrol med levende dyr og dyreprodukter, der indføres fra tredjelande.

Den islandske regering har anmodet om at tilføje et grænsekontrolsted ved Reykjavík Samskip for kategorierne pakkede, frosne fiskevarer, pakkede fiskevarer, som skal opbevares ved omgivelsestemperatur, pakket fiskeolie, der ikke er bestemt til konsum, og pakket fiskemel, til listen over grænsekontrolsteder i Island og Norge, der er godkendt til at føre veterinærkontrol med produkter og dyr fra tredjelande, jf. punkt 39 i del 1.2 i kapitel I i bilag I til EØS-aftalen.

Den islandske regering har foreslået at omdøbe det eksisterende grænsekontrolsted i Reykjavík til Reykjavík Eimskip.

Den islandske regering har foreslået at tilføje de supplerende produktkategorier pakket fiskeolie til konsum og pakket fiskeolie, der ikke er bestemt til konsum, og at begrænse kategorien fiskemel til pakket fiskemel alene til grænsekontrolstederne Akureyri, Reykjavík Eimskip og Hafnarfjörður.

Den islandske regering har foreslået at tilføje de supplerende produktkategorier fiskeolie til konsum og fiskeolie, der ikke er bestemt til konsum, i løs vægt, alene til grænsekontrolstedet Þorlákshöfn.

I oktober 2007 foretog Tilsynsmyndigheden sammen med Europa-Kommissionen en fælles kontrol, og i løbet af denne kontrol blev det foreslåede grænsekontrolsted Reykjavík Samskip og grænsekontrolstederne i Akureyri, Hafnarfjörður, Ísafjörður, Keflavík og Þorlákshöfn aflagt besøg.

På grundlag af de observationer, der blev gjort i løbet af den fælles kontrol, og efter oplysninger om korrigerende foranstaltninger, som den islandske regering gav den 18. marts 2008, undertegnede Tilsynsmyndighedens og Europa-Kommissionens inspektører den 6. maj 2008 en fælles henstilling.

Ifølge den undertegnede fælles henstilling foreslås det at tilføje de supplerende produktkategorier fiskeolie til konsum og fiskeolie, der ikke er bestemt til konsum, i løs vægt, til grænsekontrolstedet Þorlákshöfns liste.

Ifølge den undertegnede fælles henstilling foreslås det at tilføje det nye grænsekontrolsted Reykjavik Samskip til listen i punkt 39 i del 1.2 i kapitel I i bilag I til aftalen om Det Europæiske Økonomiske Samarbejdsområde, med en ny animo-kode for produktkategorierne pakkede, frosne fiskevarer, pakkede fiskevarer, som skal opbevares ved omgivelsestemperatur, fiskeolie, der ikke er bestemt til konsum, og fiskemel.

Ifølge den undertegnede henstilling foreslås det at tilføje de supplerende produktkategorier for pakkede, kølede fiskevarer og pakkede fiskevarer, som skal opbevares ved omgivelsestemperatur, og pakket fiskeolie, der ikke er bestemt til konsum, til grænsekontrolstedet Hafnarfjörðurs liste og at begrænse dets nuværende fiskemelskategori til pakket fiskemel.

Ifølge den undertegnede fælles henstilling foreslås det at omdøbe det eksisterende grænsekontrolsted Reykjavík til Reykjavík Eimskip og at tilføje de supplerende produktkategorier for pakkede, fiskevarer, som skal opbevares ved omgivelsestemperatur og ved kølige temperaturer, og pakket fiskeolie bestemt til konsum til dets liste samt at begrænse dets nuværende fiskemelskategori til pakket fiskemel.

Tilsynsmyndigheden har ved sin beslutning nr. 273/08/KOL henvist sagen til EFTA-Veterinærkomitéen, der bistår EFTA-Tilsynsmyndigheden.

Foranstaltningerne i denne beslutning er i overensstemmelse med udtalelsen fra EFTA-Veterinærkomitéen, der bistår EFTA-Tilsynsmyndigheden —

VEDTAGET FØLGENDE BESLUTNING:

1) Veterinærkontrollen med levende dyr og dyreprodukter, der føres ind i Island og Norge fra tredjelande, foretages af de kompetente nationale myndigheder på de godkendte grænsekontrolsteder, der er anført på listen i bilaget til denne beslutning.

2) EFTA-Tilsynsmyndighedens beslutning nr. 378/07/KOL af 12. september 2007 ophæves herved.

3) Denne beslutning træder i kraft den 21. maj 2008.

4) Denne beslutning er rettet til Island og Norge.

5) Kun den engelske udgave af denne beslutning er autentisk.

Udfærdiget i Bruxelles, den 21. maj 2008. På EFTA-Tilsynsmyndighedens vegne Per SANDERUD Formand Kristján Andri STEFÁNSSON Medlem af kollegiet